Van Coke se jongste weerspieël die lewe | Netwerk24
Deur AJ Opperman 24 Februarie 2017 05:00
Met sy tweede solo-album wat onlangs uitgereik is, sê Francois van Coke hy probeer met elke lied en album getrou en toepaslik bly ten opsigte van waar hy tans in sy lewe is.
"Dit gaan ook oor waar ek my tans in die wêreld bevind. Stick to your guns, maar jy moet relevant bly tot die huidige tyd," sê van Coke wie se album Hierdie is die lewe op 2 Februarie uitgereik is.
Die eerste vers van "Dit raak beter (as jy ouer raak)" op die album gaan oor sy tienerjare. Dit was 'n tyd toe hy "onseker en bang" was. Met ouderdom (hy is nou 36) het hy egter meer gemaklik geraak.
"Soos dinge verander het, het ek begin om nie meer so erg om te gee wat mense van my dink nie.
"Jy worry minder. Ek is ook nou al amper vier maande pa. Dit word net al hoe beter om hierdie dogtertjie (Alex) voor ons te sien grootword."
Van Coke tree ook Sondag saam met Jack Parow by Large on the Lawn in Johannesburg op.
"Ek probeer nooit dieselfde album of song weer skryf nie. Destyds was Fokofpolisiekar 'n groot uitlaatklep. Ons het goed gehad om te sê en ons het gehoop daar sal ander mense wees wat dieselfde voel, maar ons het nooit verwag dat daar soveel mense sou wees wat saam met ons gestem het nie."
Met Hierdie is die lewe wou hy nie ander bekende name aan die album koppel nie.
Die treffer "Toe vind ek jou" wat hy saam met Karen Zoid sing, was 'n veel groter sukses as wat hulle verwag het.
Sedert Alex se geboorte, in November, was hy meestal by die huis, maar die afgelope maand was vir hom moeiliker as enigiets anders.
"Ek moes weer begin toer en daar lê nog optredes voor. Ek wil natuurlik so gereeld moontlik by die huis wees, maar ek besef ook ek moet toer om 'n lewe te maak.
"Maar ek wil kwaliteittyd by die huis kan deurbring."
Hekke maak Sondag al om 13:00 oop en die konsert duur tot 17:00. Die adres: 1ste Weg 1, Randburg, Johannesburg.
Kaartjies kos R85 tot R250. Besoek http://largeonthelawn.co.za/tickets/26-february-2017/ om te bespreek.